Document ID: 32013R0528

32013R0528
L 165/62
SLUŽBENI LIST EUROPSKE UNIJE
12.06.2013.
UREDBA (EU) br. 528/2013 EUROPSKOG PARLAMENTA I VIJEĆA
od 12. lipnja 2013.
o izmjeni Uredbe (EZ) br. 450/2008 o Carinskom zakoniku Zajednice (Modernizirani carinski zakonik) u pogledu datuma njegove primjene
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegove članke 33., 114. i 207.,
uzimajući u obzir prijedlog Europske komisije,
nakon dostave nacrta zakonodavnog akta nacionalnim parlamentima,
uzimajući u obzir mišljenje Europskoga gospodarskog i socijalnog odbora (1),
u skladu s redovnim zakonodavnim postupkom (2),
budući da:
(1)
Uredba (EZ) br. 450/2008 o Europskog parlamenta i Vijeća od 23. travnja 2008. o Carinskom zakoniku Zajednice (Modernizirani carinski zakonik) (3) trebala bi zamijeniti Uredbu Vijeća (EEZ) br. 2913/92 od 12. listopada 1992. o Carinskom zakoniku Zajednice (4). Uredba (EZ) br. 450/2008 stupila je na snagu 24. lipnja 2008., ali trebala bi se primjenjivati, u skladu s njezinim člankom 188. stavkom 2., tek nakon što njezine provedbene odredbe budu primjenjive, a najkasnije 24. lipnja 2013.
(2)
20. veljače 2012. Komisija je Europskom parlamentu i Vijeću podnijela prijedlog uredbe kojom se utvrđuje Carinski zakonik Unije, u obliku preinake Uredbe (EZ) br. 450/2008, kako bi je zamijenila prije njezinog konačnog datuma primjene 24. lipnja 2013. Međutim, redovni zakonodavni postupak ne može biti dovršen na vrijeme za donošenje i stupanje na snagu te predložene uredbe prije navedenog datuma. Ako ne postoje korektivne zakonodavne mjere, Uredba (EZ) br. 450/2008 bi tada postala primjenjiva 24. lipnja 2013., a Uredba (EEZ) br. 2913/92 bi bila stavljena izvan snage. To bi stvorilo pravnu nesigurnost u pogledu carinskog zakonodavstva stvarno primjenjivog od tog datuma te bi bilo zapreka održavanju sveobuhvatnog i dosljednog pravnog okvira Unije za carinska pitanja u očekivanju donošenja predložene uredbe.
(3)
Kako bi se spriječile takve ozbiljne poteškoće u pogledu carinskog zakonodavstva Unije i Europskom parlamentu i Vijeću dalo dovoljno vremena da dovrše postupak usvajanja preinake Carinskog zakonika Unije, treba odgoditi konačni datum primjene Uredbe (EZ) br. 450/2008, kako je utvrđeno u drugom podstavku njezinog članka 188. stavka 2. Novi datum primjene koji se smatra odgovarajućim u tu svrhu je 1. studenoga 2013.
(4)
S obzirom na hitnost predmeta, treba se primjenjivati iznimka od osmotjednog razdoblja iz članka 4. Protokola br. 1. o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.
(5)
Uredbu (EZ) br. 450/2008 treba stoga na odgovarajući način izmijeniti,
DONIJELI SU OVU UREDBU:
Članak 1.
U drugom podstavku članka 188. stavka 2. Uredbe (EZ) br. 450/2008 datum „24. lipnja 2013.” zamjenjuje se s „1. studenoga 2013.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu 12. lipnja 2013.

Labels: 3
15